Omkring klokken 5.15 søndag morgen blev en 22-årig mand fra Hjørring passet op på Boulevarden i Aalborg af en anden ung mand. Den ukendte mand spurgte den 22-årige om, hvad han hed, men det ville hjørringenseren ikke fortælle. Kort efter kom yderligere to mænd til, og de tre ukendte mænd tvang den 22-årige op ad en mur. Her gav de ham flere knytnæveslag i ansigtet og tvang ham også til at udlevere sin pung og mobiltelefon. Det fortæller vagtchef hos Nordjyllands Politi, Per Jørgensen. De unge mænd kunne dog ikke låse mobiltelefonen op, og i pungen var der ingen kontanter. Derfor smed de tingene fra sig og stak af. Den 22-årige fulgte efter gerningsmændene, men han tabte dem af syne, da de nåede frem til Kennedy Arkaden. På grund af knytnæveslagene i ansigtet har den 22-årige ikke kunnet give et detaljeret signalement af gerningsmændene. Han kunne kun fortælle, at de var af anden etnisk oprindelse end dansk. Nordjyllands Politi vil gerne høre fra vidner i sagen på telefon 114.

Opsummering:
Tre mænd slog og truede en ung mand til at udlevere sine værdier.